
ISTEN – SZENVEDÉS – EMBER – A fowleri individuális-reflektív hitszakasz és a szenvedés kérdésének találkozása a református dogmatika szempontjából

A dolgozat célja megvizsgálni a fiatal felnőttkorban megjelenő kitérés jelenségét, illetve a jelenségre adható református dogmatikai válaszokat. A pasztorálpszichológián belül James H. Fowler által kidolgozott hitbeli fejlődési szakaszait tekinti át dolgozat, fókuszálva az individuális-reflektív hitfázisra, amiben a leggyakrabban jelenik meg a kitérés jelensége. Fowler modellje a hitre úgy tekint, mint hűségre és bizalomra épülő kapcsolat Istennel, így teszi lehetővé a hit emberi oldalának tudományos vizsgálatát. Megállapításai alapot teremtenek megérteni a fókuszba helyezett hitfázisban lévő ember gondolkodását, illetve az említett kapcsolatban kialakult istenképet. A hitfázis által behatárolt gondolkodás és hozzáállás körülhatárol bizonyos istenképeket és a téves értelmezéseket, amik megalapozzák a hitfázis bizonytalan jellegét, de egyben utat mutatnak a lehetséges, megfelelő válaszoknak.
A református dogmatikát a dolgozat a kérdésfeltevés megértése után szólaltatja meg, releváns, jelenben aktuális válaszokat keresve. A rendszeres teológia történeti kitekintése egyben megmutatja az apatheia istenképéhez vezető utat és az abból származó problémás értelmezéseket, amik a hitfázisban is visszaköszönnek. A szenvedés problémája gyakori témája az individuális-reflektív hitszakasznak, de egyben a kitérés jelenségében is előfordul, de nem feltétlenül eleme a hitszakasznak vagy a kitérésnek, mégis jól vizsgálhatóak ezen belül azok a dogmatikai hozzáállások, amelyek megnehezítik az egyének hitét ebben az életszakaszban. A történeti kitekintésben tisztán láthatóvá válik, hogy a klasszikus teizmus idején is lehetséges volt az apatheia istenkép téves értelmezésének elkerülése a helyes bibliateológiai fókusszal, ami Kálvinnal is felfedezhető. A téves teológiai értelmezésben nagyon hasonló gondolkodás figyelhető meg, mint a hitszakaszban. A releváns választ segíti, hogy a biblikus istenkép válaszol a szenvedés problémájára és a hitfázis krízisére is egyaránt.

